JY LEES NOU Leser: Wegbreek saam met Huisgenoot hou 'n mens lánk besig
Onlangs het 'n paar van ons oor 'n langnaweek saam weggebreek. By ons uitspanplek op die platteland was daar geen televisie nie, en die radio-opvangs was op sy beste maar so-so. Gou het dit 'n bietjie te rustig na ons sin begin raak . . .
Maar toe ontdek ons dat een van ons groepie sowaar 'n Huisgenoot saamgebring het. Die tydskrif was sommer gou die middelpunt van ons belangstelling. Wanneer die een dit neersit, tel die volgende een dit op.
Elke artikel lok 'n bespreking uit, met woorde van simpatie, meelewing of kritiek. Elke blokraai word met behulp van ons gesamentlike breinkrag uitgepluis en voltooi.
Ons oe en a behoorlik oor die wetenskaplike feite wat aangebied word, of ons hou ons slim. Ons word sommer ook weer kinders. En ons skryf die resepte neer om tuis te gaan beproef. Daar word verspot gelag oor die grappies, en die modeblaaie inspireer ons tot moderner denke.